Peter Žeňuch

Prof. PhDr. Peter Žeňuch, DrSc. (* 8. október 1971, Michalovce) je slovenský slavista, jazykovedec a kulturológ . Venuje sa výskumu cyrilských písomných prameňov, cirkevnej slovančine, byzantsko-slovanskej tradícii a kultúre na Slovensku a v karpatskom priestore. Skúma používanie ľudového, literárneho i sakrálneho jazyka ako identifikátora etnickej a konfesionálnej príslušnosti. Nepoznané cyrilské písomné pramene edične spracúva a sprístupňuje v rámci pramennej edície Monumenta byzantino-slavica et latina Slovaciae, ktorá vznikla zo spolupráce s prof. Cyrilom Vasiľom SJ a Pontificio Istituto Orientale v Ríme, a v rámci supplementa časopisu Slavica Slovaca.  

Je vedúcim vedeckým pracovníkom v Slavistickom ústave Jána Stanislava SAV (riaditeľ v rokoch 2005 – 2019), predseda Slovenského komitétu slavistov, člen Medzinárodneho komitétu slavistov, hlavný redaktor časopisu Slavica Slovaca, člen redakčnej rady Krakowsko-Wileńskie Studia Slawistyczne, Славянский альманах, Проглас, zakladateľ a člen redakčnej rady časopisu Culturologica Slovaca. Pôsobil ako člen viacerých univerzitných a fakultných vedeckých rád na Slovensku.

Životopis 
Ako vedecký ašpirant (doktorand) obhájil kandidátsku dizertačnú prácu v odbore jazykoveda konkrétnych jazykových skupín (CSc.) v roku 1998 v Slavistickom ústave Jána Stanislava SAV. V rokoch 2001 - 2010 pôsobil ako samostatný vedecký pracovník, od roku 2010 ako vedúci vedecký pracovník. Doktorskú dizertačnú prácu (DrSc.) na tému "Medzi Východom a Západom: cyrilské paraliturgické piesne" obhájil v roku 2008. Vedecká rada Slovenskej akadémie vied mu v roku 2009 udelila vedeckú hodnosť doktora filologických vied v odbore slovanské jazyky.

V rokoch 2002 - 2011 pôsobil v Ústave slavistiky Filozofickej fakulty Masarykovej univerzity v Brne ako docent pre slovanské jazyky a literatúry (habilitácia v odbore slavistika – slovanské literatúry v roku 2005 na Filozofickej fakulte Univerzity Konštantína Filozofa v Nitre). V rokoch 2008 - 2013 pôsobil ako docent na Katedre kulturológie Filozofickej fakulty Univerzity Konštantína Filozofa v Nitre a ako vysokoškolský profesor v rokoch 2013 - 2018 (inaugurácia v odbore kulturológia v roku 2013). Od 1. februára 2018 pôsobí ako vysokoškolský profesor na Katedre slovenského jazyka a literatúry Pedagogickej fakulty Univerzity Komenského v Bratislave.

Absolvoval štipendijný vedeckovýskumný pobyt podporený nadáciou Alexander von Humboldt Stiftung v Patristickej komisii Vestfálskej akadémie vied (Patristische Kommission der Akademie der Wissenschaften von Nordrhein-Westfalen) pod patronátom významného nemeckého slavistu prof. Hansa Rotheho v Bonne v rokoch 2003 - 2005 a 2010, Institut for Balkan Studies v Solúne v Grécku v roku 1996, výskumné a prednáškové pobyty v Bulharsku, Rusku, Česku, Srbsku, Poľsku, na Ukrajine.

Výberová bibliografia 
 Žeňuch, Peter: Medzi Východom a Západom. Byzantsko-slovanská tradícia, kultúra a jazyk na východnom Slovensku. Bratislava: 2002. 288 s., ISBN 80-224-0697-X
 Žeňuch, Peter: K dejinám cyrilskej písomnej kultúry na Slovensku. Nitra: 2015. 176 s., ISBN 978-80-558-0740-9
 Žeňuch, Peter: Slováci a slovenčina v jazykovo-historických a konfesionálnych súvislostiach. Procesy a kontexty kultúrnej komunikácie. Bratislava: Slovenský komitét slavistov – Pedagogická fakulta Univerzity Komenského, 2022. 124 s. ISBN 978-80-974276-0-3
 Žeňuch, Peter – Vasiľ, Cyril: Cyrillic Manuscripts from East Slovakia. Slovak Greek Catholics: Defining Factors and Historical Milieu / Cyrilské rukopisy z východného Slovenska. Slovenskí gréckokatolíci, vzťahy a súvislosti. Monumenta Byzantino-Slavica et Latina Slovaciae. Vol. I. Roma – Bratislava – Košice: Pontificio Istituto Orientale – Slavistický kabinet SAV – Centrum spirituality Východ – Západ Michala Lacka, 2003. 448 s. + 10 strán farebných obrazových príloh., ISBN 80-967722-9-5
 Žeňuch, Peter: Kyrillische paraliturgische Lieder. Edition des handschriftlichen Liedguts im ehemaligen Bistum von Mukačevo im 18. und 19. Jahrhundert. Bausteine zur Slavischen Philologie und Kulturgeschichte. Reihe B. Editionen. Band 23. Zugleich: Monumenta Byzantino-Slavica et Latina Slovaciae. Vol. II. Köln – Weimar – Wien: Böhlau Verlag, 2006. 982 s., ISBN 978-3412272050
 Zavarský, Svorad – Žeňuch, Peter: Іоанникїй Базиловичъ: ТОЛКОВАНЇЕ Священныя Лїтургіи Новаго Закона истинныя Безкровныя Жертвы / Joannicius Bazilovits: EXPLICATIO Sacrae Liturgiae Novae Legis veri Incruenti Sacrificii. Monumenta Byzantino-Slavica et Latina Slovaciae. Vol. III. Bratislava – Roma: Slavistický ústav Jána Stanislava SAV – Pontificio Istituto Orientale – Slovenský komitét slavistov – Spolok sv. Cyrila a Metoda, 2009. LXI + 548 s., ISBN 978-80-7399-889-9
 Žeňuch, Peter: Источники византийско-славянской традиции и культуры в Словакии / Pramene k byzantsko-slovanskej tradícii a kultúre na Slovensku. Monumenta Byzantino-Slavica et Latina Slovaciae. Vol. IV. Vedecký redaktor: Ján Doruľa. Roma – Bratislava – Košice: 2013. 482 s., ISBN 9788872103876
 Žeňuch, Peter – Белякова, Елена – Найденова, Десислава – Zubko, Peter – Marinčák, Šimon: Užhorodský rukopisný Pseudozonar. Pravidlá mníšskeho a svetského života z prelomu 16. – 17. storočia / Ужгородский рукописный Псевдозонар. Правила монашеской и светской жизни рубежа XVI–XVII вв. Monumenta Byzantino-Slavica et Latina Slovaciae. Vol. V. Vedecká redaktorka E. Beľakovová. Bratislava – Москва – София – Košice: 2018. 448 s., ISBN SK: 978-80-224-1702-0; RU: 978-5-8055-0346-8; BG: 978-954-9787-38-2
 Zubko, Peter – Žeňuch, Peter – Lapko, Róbert – Marinčák, Šimon: Slovenský Kalvínsky Žaltár. Monumenta Byzantino-Slavica et Latina Slovaciae. Vol. VII. Vedecký redaktor: Peter Žeňuch. Bratislava: 2020. 432 s., ISBN 978-80-89489-49
 Žeňuch, Peter: Bohorodička v kultúrnych dejinách Slovenska. Slziaci klokočovský obraz Patrónky Zemplína. Bratislava: 2020. 384 s. ISBN 978-80-224-1836-2
Žeňuch, Peter – Zubko, Peter: Michal Bradač – Rukoväť cirkevných dejín / Михаилъ Брадачъ – Єпѵтомъ Історїи Церковныѧ. Monumenta Byzantino-Slavica et Latina Slovaciae. Vol. VIII. Bratislava: 2021. 464 s. ISBN 978-80-224-1876-8.

Referencie

Externé odkazy 
 Informačná stránka zamestnanca SAV, publikačná činnosť
 SAV - stránka
 Dudášová-Kriššáková, J. 2021. Životné jubileum prof. PhDr. Petra Žeňucha, DrSc.. In Slavica Slovaca, vol. 56, no.2, pp. 302-304
 Šašerina, S. - Hríbová, M. 2021. K životnému jubileu profesora Petra Žeňucha. In Slavica Nitriensia: časopis pre výskum slovanských filológií, vol. 10, no. 2, pp. 67-70.

Slovenskí slavisti
Slovenskí jazykovedci
Pracovníci Slovenskej akadémie vied
Slovenskí redaktori
Slovenskí publicisti